
Neologizmusok az udmurt nyelvben Kuzebaj Gerd nyelvújító tevékenységének tükrében

Jelen munkám, mely két nagyobb részre oszlik, az udmurt nyelvben megközelítőleg száz évvel ezelőtt létrehozott neologizmusok vizsgálatára, valamint a jelenkori beszélők neologizmusokhoz, nyelvhasználathoz kapcsolódó attitűdjének felmérésére irányul. Bár a részek jellegükben eltérnek, úgy vélem, fontos az ehhez hasonló kutatások során szem előtt tartani a beszélőközösség hozzáállását is, hiszen a nyelvre irányuló változtatások végső soron a nyelvhasználókra is hatással lehetnek, így véleményükkel számolni szükséges.
Az első részben a Kuzebaj Gerd (1898-1937) udmurt szerző, aktivista által publikált, az udmurt nyelv lexikonjának bővítését célzó szólistát (1928) tekintettem át különböző szempontokból, így keresve olyan tulajdonságokat, melyek ismérvei lehetnek egy sikeresen a nyelv részévé vált lexémának. A vizsgált szempontok: milyen szóalkotási stratégiával lettek létrehozva a szavak, mi a szófajuk, mely fogalomterülethez tartoznak. Ezen túl a szólista elemeit szótárakkal (Boriszov 1991; Butolin 1942; Kozmács 2002; Kirillova 2008) és korpuszokkal (Arkhangelskiy 2018; Arkhangelskiy–Medvedeva 2014; Bezenova 2019) vetettem össze, így képet kapva arról, mely szavak találhatóak meg ma is az udmurt nyelvben a Gerd által javasoltak közül. A dolgozat második felében a fentiek szellemében egy kérdőíves attitűdvizsgálat kiértékelése szerepel, mely érinti a beszélők neologizmusokhoz, valamint orosz átvételekhez fűződő viszonyát, az udmurt nyelven való kommunikáció során esetlegesen felmerülő nehézségeiket, továbbá Kuzebaj Gerd tevékenységéről alkotott véleményüket.

